บล.กสิกรวางกลยุทธ์ขึ้นเบอร์หนึ่งปี2557
บล.กสิกรไทย ชูหลากกลยุทธ์คว้าเบอร์หนึ่งสิ้นปี 2557 ปีนี้เพิ่มมาร์จินโลนเท่าตัวเป็น 3,000 ล้าน
12 ก.พ. 2556

บล.กสิกรไทย ชูหลากกลยุทธ์คว้าเบอร์หนึ่งสิ้นปี 2557 ปีนี้เพิ่มมาร์จินโลนเท่าตัวเป็น 3,000 ล้าน
นายเผดิมภพ สงเคราะห์ กรรมการผู้จัดการ สายงานจัดการเงินทุนบุคคล บริษัทหลักทรัพย์ (บล.) กสิกรไทย (KSMACQ) เปิดเผยว่า ตั้งเป้าสิ้นปี 2557 จะเป็นอันดับ 1 ในอุตสาหกรรม โดยมีส่วนแบ่งการตลาดมากกว่า 12% จากปีก่อนอยู่อันดับ 2 และมีส่วนแบ่งที่ 6.25% 
บริษัทใช้กลยุทธ์ทำงานร่วมกับธนาคารกสิกรไทย เน้นพัฒนาระบบไอทีเชื่อมโยงกันมากขึ้น ล่าสุดเพิ่มบริการ KCyber Banking ที่มีการซื้อขายสม่ำเสมอ 2.71 แสนราย มาซื้อขายหลักทรัพย์ผ่าน KCyber Trade สะดวกขึ้น ภายใต้โครงการ KS Access เปิดบัญชีเทรดหุ้นง่ายแค่ปลายนิ้วคลิก ซึ่งคาดว่าจะช่วยเพิ่มลูกค้ากลุ่มนี้ 5,220 บัญชี จากปัจจุบันมีเพียง 6,305 ราย หรือคิดเป็น 2.3% ของจำนวนบัญชี KCyber Banking 
นอกจากนั้นยังใช้งานวิจัยเป็นจุดแข็งดึงลูกค้าที่มีประสบการณ์มาลงทุนกับบริษัทมากขึ้น พร้อมมั่นใจมีผู้แนะนำการลงทุนครอบคลุมลูกค้าทุกประเภท ซึ่งปีนี้รับเพิ่มอีก 140 คน จากปัจจุบันมี 290 คน รวมทั้งขยายสาขาทั่วประเทศอีก 42 สาขา เป็น 60 สาขา 
สำหรับปีนี้คาดว่ามีบัญชีลูกค้าใหม่ 1.8 หมื่นบัญชี เพิ่มขึ้น 117% จากปีก่อนมีบัญชีใหม่ 8,303 บัญชี ปัจจุบันมีบัญชีทั้งหมด 3.3 หมื่นบัญชี 
ปีนี้บริษัทมีแผนเพิ่มการปล่อยสินเชื่อเพื่อซื้อขายหลักทรัพย์ (มาร์จินโลน) เป็น 3,000 ล้านบาท จากปีก่อนที่ 1,600 ล้านบาท และปัจจุบันอยู่ที่ 2,000 ล้านบาท 
“ลูกค้าไฮเน็ตเวิรกที่มีบัญชีมากกว่า 50 ล้านบาทขึ้นไป ต้องการเพิ่มวงเงินมาร์จินโลน” นายเผดิมภพ กล่าว